Яшьләрне интернет аша үз-үзенә кул салырга өндәгән төркемнәр арта

	Социаль челтәрләр аша яшьләрне үз-үзенә кул салырга өндәгән куркыныч төркемнәр соңгы арада кабат күзгә чалына башлаган. Федерация Советы әгъзасы Елена Мизулина, андый төркемнәрне кабат тикшерүләрен сорап, Россия генераль прокуроры Юрий Чайкага мөрәҗәгать юллаган.	 Мизулинаның рәсми сайтыннан алынган мәгълүмат­лар­га караганда, соңгы арада интернеттагы “ВКонтакте” һәм “Instagram” социаль чел­тәрләрендә балаларны үз-үзенә кул салырга чакыручы куркыныч төркем һәм уеннарга сылтама ясаучы хеш­тег­лар күренә башлаган. “Уз­ган елны бөтен илне тетрәт­кән вакыйгалар вакытында да интернетта шундый ук сылтамалар күренде. Журналистлар уздырган тикшерү нәти­җәләренә ышансаң, үлем­гә чакыручы куркыныч төркем­нәрдә утырган 130 бала үз-үзенә кул салган, – диелә хә­бәрдә. – Балалар әлеге төр­кем­нәргә уен буларак кына карый, нинди куркыныч адымга барганын аңыш­мый­ча да кала. Бу уңай­дан бүген үзәк төбәк­ләрдә генә түгел, Омск өлкәсе, Красноярск крае белән Дагстанда да чаң сугалар. Үлем уеннары тозагына Россия, Казахстан, Кыргызстан һәм Украина яшьләре эләккән”.
 
Россия Тикшерү комитеты мәгълүматларына караганда, 2013 елның декаб­рен­нән узган елның маена кадәр “ВКонтакте” социаль челтә­рен­дә 8 шикле төркем пәйда булган.  Тикше­рү барышында әлеге төркем­нәрдә балигъ булмаган балаларны үз-үзенә кул салырга өндәүләре ачыкланган. Әле­ге төркем­нәрдә утырган 15 бала шул рәвешле гомерен өзгән. Тагын биш баланы коткарып кала алганнар. Балалар Рос­сиянең төрле төбәк­лә­­рендә яшәгән.
 
Төркемне оештыручылар балаларның психикасына йогынты ясап, аларны төшенкелеккә бирелдергән, бу тормышта үзен кирәксез бер җан иясе итеп хис итәр дәрәҗәгә җиткергән. Тик­шерү­челәр сүзләренә караганда, мондый шикле төр­кем­нәрдә “кит” сүзе еш оч­рый. Шуңа күрә баласы утырган төркемдә мондый сүзгә тап булган ата-ана шундук сагайсын иде, ди алар. 
	---	
Ватаным Татарстан

	№ --- | 16.02.2017	


